**Inštitút vodnej politiky, Repná 1, 821 04 Bratislava v zastúpení RNDr. Elena Fatulová**

**KLUB SLOVENSKÝCH TURISTOV, Záborského 33, 831 03 Bratislava v zastúpení Ing. Jaroslav Baran**

 Bratislava, 6. 7. 2016

Vážený pán minister,

v rámci hodiny otázok v Národnej rade Slovenskej republiky dňa 16. 6. 2016 ste v reakcii na otázku poslankyne V. Dubačovej ohľadom výstavby malých vodných elektrární vyjadrili aktuálny postoj ministerstva životného prostredia k tejto téme, ktorá dlhodobo traumatizuje odbornú i laickú verejnosť.

Žiaľ, odpoveď samotná len dokazuje, že aj napriek verejne daným prísľubom a deklarovanej ochote bývalého vedenia ministerstva, sa prístup k výstavbe malých vodných elektrární zo strany rezortu zatiaľ nemení. Usudzujeme tak z viacerých argumentov uvádzaných v odpovedi, na ktoré poukazujeme v nasledovných bodoch:

1. Ministerstvo svoj postoj k výstavbe malých vodných elektrární obhajuje povinnosťou podieľať sa na plnení záväzkov Slovenska v oblasti energetickej bezpečnosti, ktoré vyplývajú z európskej smernice prijatej v roku 2009. Aj keď sú tieto záväzky a úloha ministerstva nespochybniteľné, treba zdôrazniť, že prioritou ministerstva musí byť presadzovanie environmentálnych cieľov, ktoré sú rovnako ako energetické ciele pre Slovensko záväzné a zodpovednosť za ich plnenie má práve ministerstvo životného prostredia. Povinnosť plniť environmentálne ciele sa v odpovedi, ale ani v koncepčných materiáloch využívania hydroenergetického potenciálu neuvádza. Jednostranné preferovanie energetických cieľov na úkor cieľov environmentálnych vyvoláva vo verejnosti pochybnosti o tom, či ministerstvo naozaj koná vo verejnom záujme. Navyše existujú písomné dokumenty dokazujúce, že koncepcia výstavby malých vodných elektrární bola vypracovaná už v roku 2004, teda dávno predtým, ako boli prijaté záväzky týkajúce sa obnoviteľných zdrojov energie. Aj táto skutočnosť dokazuje, že program výstavby malých vodných elektrární nevznikol v reakcii na prijaté záväzky Slovenska v oblasti obnoviteľných zdrojov energie, ale s najväčšou pravdepodobnosťou bol motivovaný ekonomickými záujmami súkromného sektora a jeho tlakom na štátne orgány.
2. Sme presvedčení, že údaj uvádzaný v odpovedi, podľa ktorého „***Slovenská republika má záväzok v Európskej únii zvýšiť podiel obnoviteľných zdrojov na 24 % v roku 2020“* je nepravdivý.** Podľa oficiálnych dokumentov tento záväzok predstavuje iba **14 %**. Je pravdepodobné, že ide len o účelové skresľovanie faktov, pretože sprístupnené údaje dokazujú, že tento záväzok Slovensko už splnilo. Splnením záväzku 14 % tak odpadá aj hlavný argument používaný na presadzovanie výstavby malých vodných elektrární.
3. Za zásadný problém považujeme tiež polopravdivé a skresľujúce informácie o legislatívnych pravidlách platných pre výstavbu malých vodných elektrární. Zrejme úmyselne sa v odpovedi neuvádza zásadná legislatívna požiadavka **„nezhoršovať stav vodných útvarov“** (okrem zdôvodnených výnimiek), ktorá musí byť rešpektovaná pri povoľovaní nových rozvojových projektov. Pre výstavbu malých vodných elektrární to znamená, že takéto projekty, u ktorých sa predpokladá zhoršenie ekologického stavu, je možné povoliť len ako výnimku z environmentálnych cieľov. Takúto výnimku je možné udeliť len vtedy, ak sú splnené podmienky článku 4.7 Rámcovej smernice o vode, ktorý je transponovaný v § 16 ods. 6 písm. b) vodného zákona. Uvedené legislatívne pravidlá sa žiaľ štátnymi orgánmi v praxi neuplatňujú, ale obchádzajú sa pri všetkých konaniach – od posudzovania vplyvov na životné prostredie, cez územné konanie, stavebné povolenie, až po odvolacie konanie. Takéto nezákonné povoľovanie výstavby malých vodných elektrární už preveruje Európska komisia.
4. Za zavádzajúce považujeme aj tvrdenie, že *„využívanie hydroenergetického potenciálu vodných tokov predstavuje environmentálne najprijateľnejší spôsob získavania elektrickej energie, takzvanej zelenej energie“.* Ide o nepodložený argument, ktorý je z odborného hľadiska neprijateľný a škodlivý. V tejto súvislosti je potrebné si uvedomiť, že medzi „ekologické“ a „obnoviteľné“ zdroje energie nie je možné dať automaticky rovnítko. Ako vyplýva z Vodného plánu Slovenska, hydromorfologické zmeny, vyvolané vodnými stavbami v tokoch, majú za následok zhoršenie ekologického stavu vodných útvarov a sú považované za jeden z hlavných vodohospodárskych problémov. Je povinnosťou ministerstva, aby zverejnilo dopady existujúcich malých vodných elektrární na ekologický stav, ako aj predpokladané účinky novo navrhovaných 375 malých vodných elektrární na stav vodných útvarov a prírodu. Frázu o zelenej energii, ktorú ministerstvo prevzalo od investorov, preto vnímame len ako snahu o zakrývanie devastačného účinku malých vodných elektrární na vodu a prírodu.
5. Je pravdou, že pracovná skupina zriadená na dopracovanie „Aktualizácie koncepcie využitia hydroenergetického potenciálu vodných tokov Slovenskej republiky do roku 2030“, nedospela ku konsenzu. Nie je však možné súhlasiť s konštatovaním, že dôvodom neúspechu sú nové a protichodné požiadavky členov pracovnej skupiny, vznesené počas diskusií. Písomné stanoviská dokazujú, že hlavnou príčinou pretrvávajúcich rozporov je odmietavý postoj sekcie vôd zmeniť súčasnú vodnú politiku, ktorá nepresadzuje účinnú ochranu vôd a nerobí sa vo verejnom záujme. Pokiaľ nedôjde k zhode v otázke ďalšieho smerovania vodnej politiky, aj ďalšie diskusie v pracovnej skupine budú pravdepodobne neefektívne.

Naše stanovisko k Vášmu vystúpeniu v parlamente SR Vám zasielame s úmyslom informovať Vás o skutočnostiach, ktoré boli vo Vašej odpovedi účelovo zamlčané alebo zámerne skreslené. V tejto súvislosti poznamenávame tiež, že okrem problému malých vodných elektrární Slovensko trpí celým radom ďalších dlhodobo neriešených problémov, ktoré dostávajú vodné hospodárstvo do systémového chaosu. **Slovensko zúfalo potrebuje novú vodnú politiku!**

Využívame aj túto cestu, aby sme Vás, vážený pán minister, v mene občanov Slovenska požiadali o iniciovanie procesu otvorenej a odbornej verejnej diskusie na túto tému. Nová vodná politika musí byť starostlivo uvážená a spracovaná na základe najlepších dostupných vedeckých poznatkov a v duchu participácie a spolupráce verejnosti, samospráv, občianskych združení, akademických a výskumných pracovísk. Cieľom je dosiahnuť v praxi použiteľný vyvážený dokument, zohľadňujúci verejný záujem, ochranu prírody i ďalší rozvoj našej krajiny.

S úctou

 RNDr. Elena Fatulová

Vážený pán

Ing. László Sólymos

minister životného prostredia SR

Ministerstvo životného prostredia SR

nám. Ľ. Štúra 1

812 35 Bratislava